SKRIFTLIG FORESPØRGSEL P-3202/00

af Erik Meijer (GUE/NGL) til Kommissionen

(6. oktober 2000)

Om: Amerikanske hindringer for europæiske humanitære initiativer til fordel for Irak og aktionen et fly til Irak

1. Har Kommissionen kendskab til det initiativ, som 126 prominente europæere, herunder parlamentsmedlemmer fra Frankrig, Tyskland, Italien og Nederlandene, tog til at besøge Irak den 29. september inden for rammerne af aktionen et fly til Irak for at få bedre indsigt i den situation, befolkningen i dette land befinder sig i som følge af den langvarige boykot af Sadam Hoesseins regime?

2. Er Kommissionen klar over, at flyrejsen til Irak ikke kunne gennemføres, fordi det belgiske flyselskab Brussels International i sidste øjeblik nægtede at starte fra lufthavnen Roissy Charles de Gaulle i Paris, hvilket var blevet aftalt og meddelt rettidigt til De Forenede Nationers sanktionskomité?

3. Deltagerne i aktionen mener, at flyet ikke startede, fordi den amerikanske regering havde meddelt den belgiske regering, at det pågældende luftfartsselskab som straf ville få frataget sine landingsrettigheder i Amerika. Har Kommissionen oplysninger, der kan bekræfte eller afvise dette, og er Kommissionen i benægtende fald rede til at indlede en undersøgelse af sagen?

4. Havde Kommissionen modtaget oplysninger, eller var der på nogen måde blevet hørt om dette spørgsmål på forhånd? Hvad var i givet fald Kommissionens holdning?

5. Deler Kommissionen min opfattelse, at den kendsgerning, at den amerikanske regering anvender en hårdere boykot af Irak end den, De Forenede Nationer er blevet enige om, ikke bør føre til, andre lande, herunder EU's medlemsstater, ensidigt tilslutter sig de amerikanske synspunkter?

6. Deler Kommissionen også min opfattelse, at enhver form for pres på europæiske virksomheder, herunder transportvirksomheder, med henblik på at få disse til at tilslutte sig USA's synspunkter, som anført i spørgsmål 5, er uacceptabelt?

7. Kan Kommissionen i lyset af Parlamentets beslutninger om Irak (B5-0342, 0349, 0365 og 0374/2000) fra april 2000, hvor der i lyset af civilbefolkningens dramatiske situation og den manglende indflydelse på det irakiske regime opfordres til en omgående indstilling af embargoen oplyse, hvorledes den har til hensigt at sikre, at der fremover ikke lægges hindringer i vejen for humanitære kontakter med befolkningen i Irak, som ikke beror på en afgørelse, der er truffet af nationale myndigheder, Den Europæiske Union eller De Forenede Nationer?

8. Er Kommissionen i lyset af Europa-Parlamentets holdning, hvortil der henvises i spørgsmål 7, rede til for fremtiden at give aktiv støtte til initiativer, der tilsigter humanitære kontakter med befolkningen i Irak, og sikre, at det alternative fly til Irak, der er planlagt i den nærmeste fremtid, rent faktisk bliver gennemført?

Svar afgivet på Kommissionens vegne af Christopher Patten

(27. oktober 2000)

Kommissionen har fra forskellige rapporter kendskab til det initiativ, som 126 prominente europæere havde taget til at besøge Irak med et charterfly den 29. september 2000, og aflysningen i sidste øjeblik af det pågældende fly fra lufthavnen Roissy-Charles de Gaulle. Rapporterne angiver ikke klart, hvad der var grunden til, at flyet blev annulleret. Dette er et anliggende mellem luftfartsselskabet og luftfartsmyndighederne i Belgien og Frankrig (de pågældende afgangslande).

De sanktionsordninger, der er blevet indført for Iraks forbindelser med resten af verden, har været genstand for indgående drøftelser og forskellige fortolkninger, specielt betingelserne for godkendelse af fly til Irak. For så vidt angår fly mellem EU og Irak, er det fastsat i Rådets forordning (EF) nr. 2456/96(1), at fly kun har tilladelse til at lette, hvis flyvningen er godkendt af Sanktionsudvalget for Irak under De Forenede Nationers Sikkerhedsråd. Anmodninger om godkendelse rettes sædvanligvis til Sanktionsudvalg for Irak via myndighederne i medlemsstaterne. Kommissionen er således normalt ikke involveret i afgørelser vedrørende de enkelte fly.

Siden 1991 har EU været den største bistandsyder af humanitær bistand til Irak med i alt 242 mio. EUR. EU har fulgt denne støtte op i 2000 med yderligere 8,5 mio. EUR. Støtten bliver gennemført af europæiske ngo'er og FN-agenturer inden for rammerne af de sanktionsordninger, der er vedtaget af FN. EU støtter inden for disse rammer alle humanitære hjælpeaktioner til fordel for den irakiske befolkning og tillader herunder fly med humanitært sigte til Irak.

(1) EFT L 337 af 27.12.1996.